b'\n_START_ARTICLE_\nKonstantin II.\n_START_SECTION_\n\xc5\xbdivljenjepis\n_START_PARAGRAPH_\nBil je najstarej\xc5\xa1i, morda nezakonski, sin Konstantina I. Velikega, rojen v Arlesu februarja 316 in vzgojen kot kristjan. 1. marca 317 ga je o\xc4\x8de imenoval za cezarja,. Leta 323 se je kot sedemleten otrok udele\xc5\xbeil o\xc4\x8detovega vojnega pohoda proti Sarmatom.  Pri desetih letih je po smrti svojega polbrata Krispa postal komandant Galije. Na napisu iz leta 330 ima nadimek Alamannicus, ki ga je dobil verjetno po zmagi njegovih generalov nad Alemani. Leta 332 ga je o\xc4\x8de imenoval za komandanta vojnega pohoda proti Gotom. _NEWLINE_Po o\xc4\x8detovi smrti leta 337 je najprej skupaj s svojima bratoma Konstancijem II. in Konstansom vladal kot cesar Rimskega cesarstva. Del cesarstva sta po Konstantinovi smrti dobila njihova bratranca cazarja Dalmacij in Hanibalijan. Tak\xc5\xa1na delitev je bila kratkotrajna, ker so bratje s pomo\xc4\x8djo vojske organizirali pokol skoraj cele dru\xc5\xbeine Konstantina I.. Po pokolu so se sre\xc4\x8dali v Panoniji in si 9. septembra 337 razdelili Rimsko cesarstvo. Konstantin II., ki ga je vojska razglasila za avgusta,   je dobil Galijo, Britanijo in Hispanijo._NEWLINE_Kmalu se je zapletel v spore med razli\xc4\x8dnimi kr\xc5\xa1\xc4\x8danskimi strujami, ki so ru\xc5\xa1ile enotnost kr\xc5\xa1\xc4\x8danske cerkve. Zahodni del cesarstva, ki se je zaradi mo\xc4\x8dnega vpliva rimskih pape\xc5\xbeev nagibal h katolicizmu in proti arijanstvu, je kljub temu s posredovanjem pri Konstantinu dosegel osvoboditev aleksandrijskega \xc5\xa1kofa Atanazija in njegovo vrnitev v Aleksandrijo. Dejanje je zelo vznejevoljilo Konstancija II., ki je bil odlo\xc4\x8den nasprotnik arijanstva._NEWLINE_Konstantin II. je bil varuh svojega mladoletnega brata Konstansa, ki je vladal v Italiji, Afriki in Iliriku. Kmalu se je za\xc4\x8del prito\xc5\xbeevati, da je dobil manj ozemlja, kot bi ga moral dobiti kot Konstantinov prvorojenec. Motilo ga je, da je Konstans po Dalmacijevi smrti dobil Trakijo in Makedonijo in od njega zahteval, da mu na ta ra\xc4\x8dun prepusti svoje afri\xc5\xa1ke province. Konstans je \xc5\xbeelel ohraniti krhek mir, zato se je s tem strinjal._NEWLINE_Stvari so se \xc5\xa1e bolj zapletle, ko je Konstans postal polnoleten in Konstantin ni ve\xc4\x8d mogel uveljavljati svojega skrbni\xc5\xa1tva. Leta 340 je zato na \xc4\x8delu svoje vojske vkorakal v Italijo. Konstans, ki je bil takrat v Dakiji, je iz svoje vojske izbral del zvestih ilirskih voja\xc5\xa1kih enot in jih poslal v Italijo, sam pa jim je nameraval slediti z ostankom svoje vojske. Konstantina, ki se je medtem vojskoval v okolici Ogleja, so v \xc4\x8cervinjanu ubili iz zasede in Konstans je prevzel oblast nad njegovim delom cesarstva.'